**מסלול גוש עציון**

הביקור בכפר עציון מתחיל בדרך כלל בערב. רצוי כבר באותו ערב – ביחידת הסיכום של היום להתייחס למקום היישוב בו אנחנו ישנים ולדבר על הנעשה למחרת.

הסיור בגוש עציון כולל בתוכו תכנים רבים. כמובן שלא ניתן לגעת בכל הנושאים. חשוב ביותר להתחיל בפתיחת מפה ובהסבר גיאוגרפי קצר תוך תצפית על הנוף המקסים של השפלה ומפגשה עם ההר.

**דרך האבות**

גוש עציון יושב על שדרת ההר המרכזי. גבולות ההר המרכזי – בדרום: בקעת באר שבע ובצפון: עמק יזרעאל. שדרת ההר המרכזי היוותה במהלך ההיסטוריה שלנו ״עמוד שדרה לאומי״ – כאן עברו האבות בדרכם מצפון לדרום ומדרום לצפון. ראשית ההתיישבות של עם ישראל בארץ היא בהר. על ההר המרכזי התיישבו בני ישראל ביישובי ״התנחלות״ המזוהים בשטח (על ההר המרכזי) עם אתרים רבים בעלי מאפיינים דומים.

על מנת ללכת בדרכי אבות – לא רק במובן הפיזי – רצוי לשוחח על אחד מהאבות ולשאוב את הפרטים הרלוונטיים לנו היום.

**ההתנחלות בהר בימי המקרא**

הסיור מפגיש אותנו עם נוף ההר הארץ ישראלי ויחד עם זה עם הנוף הלאומי שלנו שיונק מהנוף הפיזי. ההר המרכזי בתקופת המקרא היה מיוער (יהושע י״ז, י״ד – י״ח) ובזה הפך אתגר לכול אדם שהתכוון להתיישב בו.

בסקרים ארכיאולוגיים ובמקורות חיצוניים למקרא, עולה שההר לא היה מיושב בצורה אינטנסיבית בתקופה הכנענית אך החל מהתקופה הישראלית (ברזל א) פוגשים בהר המרכזי (בעיקר הצפוני) עשרות רבות של אתרים בעלי מאפיינים דומים בכל הקשור לתרבות החומרית של המתיישבים. מקובל להגיד שהיו אלה הישראלים הראשונים שעלו להר עם ראשית ההתנחלות.

ההר = אתגר. החורש הטבעי הצפוף (כמו בגליל ובכרמל) הקשה מאד על המתיישבים בהר וזה הוביל אותם לבוא ולהתלונן לפני יהושע.

יהושע שולח אותם אל ההר, אל המשימות הלאומיות שלהם, כדי לברא את היער וליצור במאמץ רב סביבה ידידותית יותר לעשות בה חקלאות. בירוא היער אינו מספיק ויש לנצל את פני השטח ולבנות טרסות (מדרגות חקלאיות) עליהם ניתן יהיה לגדל עצי פרי שונים.

**מספר נקודות העולות מהסיור במקום**

ראשית ההתנחלות של עם ישראל בארצו התרחשה בהר המרכזי – ״ערש האומה״ או ״עמוד

השדרה הלאומי״. סופו של התהליך הוא המלוכה המכוננת בהר. ראשיתה של האומה כרוך

באתגר רב שאינו מאפשר רפיון כוח, אנו מטפסים תמיד בהר. והיום – הציונות כבשה את השממה

והפריחה את הארץ. אולי די? אולי תמו המשימות הלאומיות?

המעיין ומשמעותו: המעין משפיע את מימיו אל הסביבה, מתרוקן ומתמלא באופן תמידי וממושך.

בראשית ההליכה נתקלים בבור מים. ניתן להשוות בין בור למעיין. הבור מנקז אליו ושומר על

תכולתו. הרוצה את מימיו – יחפור, ישלשל דלי, יתאמץ ויוציא מים ואילו המעין מוציא ומשפיע

לכולם ללא הכנה מצד המקבל.

מה אנחנו בכול הקשור לעם ולארץ – מעין אן בור? האם אנחנו רק מקבלים או גם תורמים? אולי

אנחנו כמעיינות – פראיירים שרק נותנים לסביבה?

ארץ ישראל – בניגוד למצרים – היא ארץ של חקלאות ״בעל״, דבר שהופך את ישיבתנו בארץ

לתלויה ברמה המוסרית (דברים י״א) של העם.

**סיפורו של גוש עציון**

נושא זה מועבר בחלקו בחיזיון (במידה ויש). העלייה לקרקע החל מ – 1927 במגדל עדר, דרך קניית קרקעות ועיבודן ע״י חברת ״אל ההר״ ב-1935 באזור הגוש, דרך העלייה לקרקע בשנים – 43' עד '47 לארבע נקודות :כפר עציון, רבדים, משואות יצחק ועין צורים, ועד העלייה לקרקע אחרי מלחמת ששת הימים, בה נכבש השטח מחדש מהירדנים , אשר כבשוהו ב-1948 .

מספר נקודות שיש להתייחס אליהן ביום זה:

ראשית ההתיישבות הציונית חקלאית בהר! הציונות עולה להר ומתמודדת עם הקשיים.

מה החזיק את האנשים במצור הנורא ב -1948?

המניע של אנשי החי״ש והפלמ״ח להירתם לשיירות האספקה לגוש עציון.

משמעות החזרה אל המקומות שהוחרבו ונכבשו, כשיקוף לתהליך כללי בעם ישראל – בו העם חוזר אל ארצו אחרי אלפיים שנה.